དེ་ཡ་སེ་ཁ་ནེར་གྱིས་ཐོག་མར་ཧྲུའུ་ཅི་དང་པོ་ལའོ་འར་ཁ་སེ་ཐེ་ལོས་ཀྲུའུ་ཞི་ཞི་ཅིན་ཕིང་ལ་ལྷག་བསམ་རྣམ་དག་གི་འཚམས་འདྲི་དང་སྨོན་འདུན་བཟང་པོ་ཞུ་ལུགས་བརྒྱུད་ཞུ་གནང་ཡོད།དེ་ཡ་སེ་ཁ་ནེར་གྱིས།ཁུ་པ་ནི་ཀྲུང་གོ་གསར་པ་དང་ཕྱི་འབྲེལ་འབྲེལ་བ་འཛུགས་མཁན་གོ་ལ་ཕྱེད་ནུབ་མའི་རྒྱལ་ཁབ་དང་པོ་དེ་ཡིན་པས།ཁུ་པས་དེའི་ཐད་སྤོབས་སེམས་ཆེན་པོ་བྱེད་ཀྱི་ཡོད།ཁུ་པའི་མི་དམངས་ནས་ཀྲུང་གོའི་མི་དམངས་ལ་ཐོག་མཐའ་བར་གསུམ་དུ་མཛའ་གྲོགས་བརྩེ་བ་འཛིན་པ་དང་།ཀྲུང་གོས་སྔ་ཕྱི་བར་གསུམ་དུ་ཁུ་པའི་དྲང་བདེན་བྱ་གཞག་ལ་རྒྱབ་སྐྱོར་གནང་བ་མ་ཟད།ཁུ་པར་རྩ་ཆེའི་རོགས་རམ་གནང་བར་ཐུགས་རྗེ་ཆེ་ཞུ་རྒྱུ་ཡིན།ཀྲུའུ་ཞི་ཧྥེ་ཏེར་ཁ་སེ་ཐེ་ལོ་སྐུ་གཤེགས་སྐབས།ཀྲུའུ་ཞི་ཞི་ཅིན་ཕིང་ནས་ཀྲུང་གོར་བཅའ་སྡོད་ཁུ་པའི་གཞུང་ཚབ་ཁང་ལ་དངོས་སུ་ཕེབས་ཏེ་མྱ་ངན་ཞུས་གནང་བར་ཁུ་པའི་མི་དམངས་ལ་སེམས་འགུལ་ཚད་མེད་ཐེབས་ཡོད།ཁུ་པའི་མི་རབས་གསར་པའི་འགོ་ཁྲིད་པས་བློ་བརྟན་འགྱུར་མེད་ངང་རྒྱལ་ཁབ་གཉིས་པོའི་བློ་མཐུན་དང་སྤུན་ཟླ་ལྟ་བུའི་སྲོལ་རྒྱུན་མཛའ་གྲོགས་ཟམ་མི་ཆད་པར་སྲ་བརྟན་དུ་གཏོང་བ་དང་ཤུགས་སྣོན་རྒྱག་རྒྱུ་ཡིན།ཁུ་པ་དང་ཀྲུང་གོའི་འབྲེལ་བ་དེ་ཕན་ཚུན་བརྩི་འཇོག་བྱེད་པ་དང་ཕན་ཚུན་ཡིད་ཆེས་བྱེད་པ།ཕན་ཚུན་ཕན་པ་སྐྲུན་པ་བཅས་ཀྱི་རྨང་གཞིའི་ཐོག་བཙུགས་ཡོད་པ་དང་།རྒྱལ་སྤྱིའི་གནས་བབས་ཀྱི་འགྱུར་བའི་ཚོད་བགམ་བརྒྱུད་ཡོད་ལ།འབྱུང་འགྱུར་གྱི་འགྲན་རྩོད་གང་འདྲ་ཞིག་ཀྱང་ཐེག་ཐུབ་ངེས་ཡིན།ཁུ་པས་ཀྲུང་གོའི་གོང་འཕེལ་ཐད་ཐོབ་པའི་གྲུབ་འབྲས་ཆེན་པོར་ཡིད་སྨོན་བྱེད་ཀྱི་ཡོད་པ་དང་།ཁུ་པས་ཀྲུང་གུང་ཚོགས་ཆེན་བཅུ་དགུ་པའི་ཐོག་བཏོན་པའི་གོང་འཕེལ་འདུ་ཤེས་ལ་ཚད་མཐོའི་ཡིད་མཐུན་བྱེད་ཀྱི་ཡོད་ཅིང་།སློབ་སྦྱོང་དང་དཔྱད་གཞིར་འཛིན་ནས།རྒྱལ་ནང་གི་དཔལ་འབྱོར་དང་སྤྱི་ཚོགས་རྣམ་པ་གསར་དུ་གཏོང་བ་དང་སྤྱི་ཚོགས་རིང་ལུགས་འཛུགས་སྐྲུན་བྱ་གཞག་ལ་སྐུལ་འདེད་དེ་བས་ཡག་པ་གཏོང་འདོད་ཡོད།ཁུ་པ་དང་ཀྲུང་གོ་ཕྱོགས་གཉིས་པོས་མུ་མཐུད་མཐོ་རིམ་སྤེལ་རེས་དང་ཆབ་སྲིད་སྐད་ཆ་ཤོད་རེས་རྒྱུན་འཁྱོངས་བྱེད་པ་དང་།དཔལ་འབྱོར་ཉོ་ཚོང་དང་སློབ་གསོ།རིག་གནས་སོགས་ཁྱབ་ཁོངས་ཀྱི་སྤེལ་རེས་ལ་ཤུགས་སྣོན་རྒྱག་པ།རྒྱལ་སྤྱིའི་བྱ་དོན་ཁྲོད་ཀྱི་འབྲེལ་ཐུག་དང་མཐུན་སྦྱོར་ཟབ་ཏུ་གཏོང་བ་བཅས་བྱེད་དགོས་ཞེས་བསྟན་གནང་ཡོད་པ་རེད།